VED GODT MOT: Merete Eriksson, Eirik Nilsen og og Merete Nordhus hjemme i stua til Nordhus etter dagens dramatiske begivenheter ved Ankomstsenter Finnmark. Foto: Terje Mortensen , VG

Asylsjåfør: – Måtte kle meg naken, sitte på huk og hoste

KIRKENES (VG) Merete Nordhus følte seg nedverdiget da hun

ble satt på glattcelle av politiet for å ha fraktet asylsøkere. Nå venter det bot.

Eirik Linaker Berglund

Terje Mortensen

21. januar 2016

Artikkelen er over fire år gammel

– Er du seriøs? Var min første reaksjon, sier Nordhus.

Hun forteller videre dette om hva som skjedde på politihuset:

– Jeg måtte kle av meg alle klærne, sette meg ned på huk – og hoste. De sa det var vanlig prosedyre, men det føltes veldig nedverdigende, sier Nordhus som prøvde å kjøre asylsøkerne til en kirke, men ble stoppet av politiet før hun kom så langt.

Har fått støtte

VG møter henne hjemme sammen med Eirik Nilsen og Merete Eriksson, som også ble pågrepet av politiet i Kirkenes torsdag, siktet for å ha fraktet asylsøkere bort fra Vestleiren. De to sistnevnte ble ikke bedt om å kle av seg i arresten.

De er utkjørte, men fortsatt fulle av energi etter det de omtaler som en surrealistisk dag.

Alle ble arrestert, satt i arrest i over to timer, ifølge dem selv, og siktet etter utlendingslovens paragraf 108.

– Jeg hadde nektet å kle av meg. Det er jo maktmisbruk, utbryter Nilsen.

Samtidig ønsker han ikke å kritisere politiet:

– De gjorde bare jobben sin, sier Nilsen, som er vara for Arbeiderpartiet i kommunestyret i Sør-Varanger.

– Jeg har fått masse støtte fra partifeller, ordfører Rune Rafaelsen inkludert, sier Nilsen.

VG-leder: Nødvendig retur

FØLER SEG NEDVERDIGET: Merete Nordhus utenfor politihuset etter sin dramatiske opplevelse. Foto: Terje Mortensen , VG

– Kom som et sjokk

Han og Eriksson ble pågrepet på parkeringsplassen utenfor Vestleiren. I går ettermiddag var det rundt 70 og 80 asylsøkere der, ifølge Politiets utlendingsenhet.

Nordhus ble stanset i en politisperring mellom asylleiren og Kirkenes sentrum etter at hun kjørte avgårde med en familie på fem. Der ble hun bedt om å møte på politistasjonen.

– Jeg trodde jeg skulle svare på noen spørsmål, så det kom som et sjokk da de satte meg på glattcelle. Jeg fortalte alt som det var, og har vedtatt et forenklet forelegg. Det kommer vel i posten. Jeg tipper det blir et stort forelegg, for de skal sikkert statuere et eksempel, sier Nordhus.

IMPULS: Her hjelper Merete Nordhus (t..h.) en mor og datter inn i bilen sin. Foto: Terje Mortensen , VG

Kronerulling til bot

Nilsen og Eriksson har ikke vedtatt forelegg, så saken er uavklart for deres del.

– Jeg føler ikke at jeg har gjort noe galt, men hvis de mener at jeg har brutt loven og skal straffes for det, så får jeg stå for det, sier Eriksson.

Det kan hende de slipper å betale bøtene helt selv.

– Det er allerede igangsatt kronerulling for oss, flirer Nordhus.

Les også: Ber om pause i asyl-utsendelsene

Hevder det ikke var planlagt

De bedyrer at det ikke var en planlagt aksjon de gjennomførte, som endte med at tre asylanter ba om kirkeasyl. Politiets utlendingsenhet utsatte den planlagte returen av asylsøkere, under henvisning til at saksbehandlingen var forsinket.

Les historien deres her: Abdullah (29) og Ahmed (36) kan bli utvist tilbake til Jemen i kveld

– Det var impulsivt. Jeg trodde vi bare skulle ha en rolig markering da bussen kjørte ut. Når det kommer en desperat familie på fem inn i bilen min og ber om hjelp, og det er 30 minusgrader – hva skal man gjøre? sier Eriksson.

– Vi tok nok politiet på senga. Det ble litt «texas», sier Nordhus.

–– Var verdt det

Asylsøkerne flyttet seg på et tidspunkt over i Nordhus sin bil. Også asylsøkerne ble pågrepet.

Mens VG er på besøk, blir det klart at familien på fem, som VG har omtalt tidligere, får saken sin vurdert på nytt.

– Nå ble jeg så utrolig glad at jeg nesten begynner å gråte. Hadde ikke jeg tatt familien i bilen, hadde de kanskje blitt sendt ut av landet. Kanskje fikk advokaten bedre tid på seg, sier Nordhus, når hun får høre nyheten.

Ingen av de tre angrer på det de gjorde.

– Det var verdt det. Jeg tror det vi gjorde var med på å utsette utsendelsene, sier Eriksson.

Vil ha press på regjeringen

– Vi er ikke aktivister, men medmenneskelige, og vi viser at vi bryr oss, og dette viser også at det nytter. Vi har også bidratt til å sette fokus på saken, både nasjonalt og her i Kirkenes, sier de.

De har fortsatt et håp om at myndighetene skal snu, og at asylsøkerne skal få sine søknader realitetsbehandlet.

– Vi mener at man må skille klarere mellom de som har langtidsopphold i Russland og de som har korttidsvisum. Og så håper vi at Stortinget kan behandle dette på nytt, og at de andre partiene virkelig legger press på Høyre og Fremskrittspartiet i denne saken, sier Eriksson.

Les mer: Listhaug kan ikke svare på hvorfor hun mener Russland er trygt

VG får opplyst at politiet nå har skjerpet vaktholdet utenfor Vestleiren.

VG har vært i kontakt med politiets stasjonssjef Hans Møllebakken. Han sier dette om Merete Nordhus sin opplevelse av å kle seg naken i arresten:

– Har ikke helt oversikt herfra. Hvis det har skjedd så beklager jeg dette på det sterkeste. Må se på saken i morgen, skriver han i en SMS til VG.

Biskop Olav Øygard sier til VG at han berømmer Sør-Varanger kirke for å åpne dørene.

– Jeg vil ikke oppfordre flyktninger til å oppsøke kirken, det hjelper lite, men når man er så desperat skjønner jeg godt at de gjør det, sier Øygard og legger til.

– Det er opp til menighetsrådet å bestemme hvor lenge de skal være der. Jeg er ikke kjent med hva menighetsrådet har sagt, og om de har sagt noe.

- VILLE HJELPE: Merete Eriksson forteller til VG at hun følte hun måtte hjelpe asylsøkerne ved mottaket i Kirkenes. Etter å ha fraktet flere asylsøkere bort fra mottaket, ble hun fraktet vekk av politiet. Foto: Terje Mortensen , VG

Publisert: 21.01.16 kl. 23:17

Les også

Mer om Innvandring